21 FEBRUARIE – Afrikanergeskiedenis
1657 – Eerste toekenning van grond aan Vryburgers aan die Kaap
Op hierdie dag het die eerste "nege vrije luyden" grond aan die Kaap gekry. Die burgers kon hulle eie grond uitkies en is in twee kolonies gevestig, nl. Harmanskolonie en Stevenskolonie. Hulle moes die landbou op vasgestelde voorwaardes bevorder. Die Kompanjie sou aan die Vryburgers plaasgereedskap en trekosse voorsien, en verdere benodigdhede kon hulle op krediet van die Kompanjie koop. Dit was hulle toegelaat om vrylik handel te dryf met die skepe vanaf die derde dag dat die bote die hawe binnegekom het. Onder hierdie bedeling sou die burgers dus vrygestel word van diens aan die VOC. Die volksplanting is bevestig en volkswording is moontlik gemaak. Die Vryburgers se status het verander van werknemers tot werkgewers, en hulle sou op selfstandige wyse die beroep beoefen wat hulle nageslagte jare lank na hulle sou doen, naamlik die van boer, waaruit die eretitel Boer gegroei het. Die feit dat hulle nou grondbesitters was, het die Vryburgers in die Suid-Afrikaanse bodem laat wortelskiet; dit het aan hulle 'n eie trots gegee en later 'n nasionale gevoel en 'n gevoel van samehorigheid gekweek. Die feit dat hulle vrye burgers was, het hulle in die geleentheid gestel om later die binneland te verken en plase noordwaarts te beset om sodoende die blanke beskawing uit te dra. Hulle was nou nie meer emigrante arbeiders weg van Nederland nie – Suid-Afrika het hulle vaderland geword. Die instelling van die Vryburgers kan dus beskou word as die geboorte van die Afrikaanse volk. Hier het ons volk sy eie tuiste gevind as grondbesitters in 'n eie land.
1803 – Brittanje gee die Kaap terug aan Nederland en die vlag van die Bataafse Republiek word by die Kasteel gehys
Ingevolge die Verdrag van Amiens, onderteken in 1802 (tussen Engeland en Frankryk), het die Britte die Kaapkolonie amptelik op 21 Februarie 1803 aan Nederland terugbesorg. Daarna is dit hernoem na die Bataafse Republiek en die vlag van die Bataafse Republiek is by die Kasteel gehys. Die Nederlanders regeer slegs drie jaar (1803-1806). Kommissaris-generaal JA de Mist en die goewerneur van die Kaap die Goeie Hoop, luitenant-generaal JW Janssens, het tot ontwikkeling en hervorming bygedra. In kort is die koloniale geskiedenis van die Kaap die Goeie Hoop vanaf die eerste besetting in 1652 soos volg: Nederlandse heerskappy in die Kaapkolonie 1652-1795; Britse besetting 1795-1803; Terugkeer na die Nederlandse bewind 1803-1806; Tweede Britse besetting 1806.
1876 – Eerste sessie van Hooggeregshof
Hoofregter FW Reitz open die eerste sessie van die Hooggeregshof van die Oranje-Vrystaat.
1892 – 'n Groot brand in Kaapstad verwoes talle geboue
1937 – Eerste hofuitspraak in Afrikaans
Die Engelssprekende regter, RPB Davies, lewer die Kaapse Hooggeregshof se eerste uitspraak in Afrikaans.
1986 – Stel blanke groepsgebiede oop
Die Suid-Afrikaanse regering stel blanke groepsgebiede in die middestad van Johannesburg en Durban vir alle rasse oop in die eerste wegbreek van die apartheidsbeleid van afsonderlike sakegebiede.
1877 – Prof. JD du Toit (Totius), digter, predikant en hoogleraar aan die Teologiese Skool van die Gereformeerde Kerk († 1 Julie 1953)
1903 – Gerard Rissik, bankier en die vierde president van die Suid-Afrikaanse Reserwebank († 4 Oktober 1979)